Der er torsdag eftermiddag blevet lukket for strømmen i Elling nord for Frederikshavn som følge af det voldsomme regnvejr. Frederikshavn Forsyning ved endnu ikke, hvornår byen igen får strøm. Forsyningen kunne klokken 16.55 oplyse, at strømmen er tilbage i dele af byen. Omkring 40 husstande er endnu uden elektricitet. Frederikshavn Forsyning har valgt at lukke for strømmen, fordi flere transformatorstationer står under vand, oplyser beredskabschef Tommy Rise fra Beredskabscenter Frederikshavn. Ældreplejen opfordrer alle borgere til at være særligt opmærksomme på ældre eller svage naboer, som måske kunne have brug hjælp. Området omkring Frederikshavn er hårdt plaget af vandmasserne, fordi flere åer, heriblandt Bangsbo Å, er gået over sine bredder.

Referat:
Det voldsomme regnvejr betyder, at 40 husstande i Elling nord for Frederikshavn er uden strøm.